དགའ་ལྡན་ཁྲི་ཐོག་དྲུག་པ་བ་སོ་ཆོས་ཀྱི་རྒྱལ་མཚན་

བ་སོ་ཆོས་ཀྱི་རྒྱལ་མཚན་ནི་རི་བོ་དགེ་ལུགས་པའི་ཕྱགས་སྲོལ་དང་རྗེས་སུ་མཐུན་པའི་དགེ་ལྡན་ཕྱག་རྒྱ་ཆེན་པོ་ཉམས་ལེན་མཛད་མཁན་གྱི་སྐྱེས་ཆེན་ཞིག་ཡིན་ ཁོང་སྤྱི་ལོ་1463 ནས་1473 བར་དགའ་ལྡན་ཁྲི་ཐོག་དྲུག་པའི་མཛད་འགན་བཞེས། རང་ཉིད་འཇམ་དཔལ་རྒྱ་མཚོའི་སློབ་མ་ཡིན་ཞིང་། ཆོས་ཀྱི་རྡོ་རྗེ་སོགས་དད་ལྡན་གྱི་སློབ་མ་ཁག་ཅིག་རྗེས་སུ་བཟུང་། ཁོང་ནི་རྟ་ཚག་རྗེ་དྲུང་སྐུ་ཕྲེང་རིམ་བྱོན་གྱི་དང་པོར་བགྲངས་
དགའ་ལྡན་ཁྲི་ཐོག་དྲུག་པ་བ་སོ་ཆོས་ཀྱི་རྒྱལ་མཚན་ནི། གཙང་སྟོད་བྱང་པའི་དཔོན་རིགས་བཀྲ་ཤིས་དཔལ་བཟང་དང༌། ཡུམ་བུ་འདྲེན་རྒྱལ་མོའི་སྲས་སུ་རབ་བྱུང་བདུན་པའི་ཆུ་རྟ་ ༡༤༠༢ ལོར་སྐུ་འཁྲུངས། རྗེ་འདི་ཉིད་མཁས་གྲུབ་ཆོས་རྗེ་དང་ཡབ་ཡུམ་གཅིག་པའི་གཅུང་པོ་ཡིན། སྐུ་ན་ཆུང་དུས་ནས་རབ་ཏུ་བྱུང་སྟེ་རྗེ་ཡབ་སྲས་ཀྱི་ཞབས་ལ་གཏུགས། ལྷག་པར་རང་གི་ཕུ་བོ་མཁས་གྲུབ་ཆོས་རྗེ་ཡོངས་འཛིན་དུ་བསྟེན་ནས་མདོ་སྔགས་གསུང་རབ་དགོངས་འགྲེལ་དང་བཅས་པར་གཞན་དྲིང་མེད་པའི་མཁས་པ་བསླབས། བྱང་ཆུབ་ལམ་རིམ་ཆེ་ཆུང་གི་ཁྲིད་དང༌། བདེ་གསང་འཇིགས་གསུམ་སོགས་བླ་མེད་རྒྱུད་སྡེ་དུ་མའི་དབང་ལུང་མན་ངག་རྒྱ་ཆེར་ཞུས། དེ་ནས་དགེ་ལྡན་སྙན་རྒྱུད་བསྟན་པའི་བདག་པོ་རྟོགས་ལྡན་འཇམ་དཔལ་རྒྱ་མཚོ་ལས་བྱང་ཆུབ་ལམ་གྱི་རིམ་པའི་བཀའ་ཁྲིད། གསང་བདེ་འཇིགས་གསུམ་གྱི་ཁྲིད་རྒྱུན་མན་ངག ཟབ་ལམ་གཅོད་ཀྱི་ཁྲིད་མན་ངག་ཞལ་ཤེས་དང་བཅས་པ། ལྷག་པ་རྗེ་ཙོང་ཁ་པ་ལ་འཇམ་དབྱངས་ཀྱིས་གནང་བའི་ཟབ་ལམ་བླ་མའི་རྣལ་འབྱོར་གྱི་སྒོ་ནས་སྙིགས་དུས་ཀྱི་ཚེ་ཐུང་གཅིག་ལ་ཟུང་འཇུག་སྒྲུབ་པའི་ཐབས་བླ་ན་མེད་པའི་གསང་བ་དགེ་ལྡན་སྙན་རྒྱུད་ཀྱི་མན་ངག་ཡོངས་སུ་རྫོགས་པ་ཞུས། རྗེ་དེ་ཉིད་ཀྱིས་འཇམ་དབྱངས་ཀྱི་ལུང་བསྟན་ལྟར་དགའ་ལྡན་སྤྲུལ་པའི་གླེགས་བམ་ཡང་ཆིག་རྒྱུད་ཀྱི་ཚུལ་དུ་གསང་བས་རྒྱས་བཏབ་སྟེ་གནང༌།གསང་ཕུའི་འཆད་ཉན་པར་གདན་དྲངས་པ་ལྟར་ཕེབས་ཏེ། སྡེ་བདུན་སོགས་ཀྱི་འཆད་ཉན་སྤེལ། དེ་ནས་གཙང་ལྷ་ལྡན་དུ་ཕེབས་ཏེ། བ་སོ་ལྷུན་གྲུབ་སྡེ་ཆེན་དུ་གཙོ་བོ་སྒྲུབ་པ་ལ་གཞོལ་བའི་ཞོར་དུ་སྐུལ་ལྡན་ལས་འཕྲོ་ཅན་གྱི་གདུལ་བྱ་མང་པོར་ཟབ་རྒྱས་ཆོས་ཚུལ་རྒྱ་ཆེར་གསུངས་པས་རྗེ་བ་སོ་བ་ཞེས་གྲགས།
ཤབ་སྟོད་སེང་གེ་རྩེ་དང་ཉེ་བའི་སར་དབེན་གནས་རི་བོ་བདེ་ཆེན་ཕྱག་བཏབ་སྟེ་ཐུགས་དམ་ལ་རྩེ་གཅིག་ཏུ་གཞོལ། ཐུན་མཚམས་རྣམས་སུ་སྐལ་ལྡན་དུ་མར་ཆོས་ཚུལ་རྒྱ་ཆེར་གསུངས། སྐབས་ཤིག་གནས་དབེན་པ་ཞིག་ཏུ་འདུ་འཛི་ཡི་བྱ་བ་ཡོངས་སུ་བཏང་སྟེ་དཔལ་ལྡན་ཤ་ཝ་རི་ལྟ་བུ་སྒྲུབ་པ་མཐར་ཕྱིན་པ་ཞིག་མཛད་པར་བཞེད་པར། ནུབ་གཅིག་གནལ་ལམ་དུ་རྗེ་ཙོང་ཁ་པ་ཆེན་པོས་དགའ་ལྡན་གསེར་ཁྲིར་ཕེབས་ན་དགེ་ལྡན་བསྟན་པ་ལ་ཕན་པའི་ལུང་གིས་བསྐུལ་མ་བྱུང་བ་དང༌། རྗེ་བཙུན་རྡོ་རྗེ་རྣལ་འབྱོར་མས་ཀྱང་རྗེའི་གསེར་ཁྲིར་ཕེབས་ན་དགའ་ལྡན་སྙན་རྒྱུད་ཀྱི་མན་ངག་འཛིན་པའི་སྐྱེས་ཆེན་དུ་མ་འབྱུང་བར་ལུང་བསྟན།  
སྐབས་དེར་ཆོས་རྗེ་གཡག་སྡེ་བ་བློ་གྲོས་ཆོས་སྐྱོང་ཁྲི་ལས་བཤོལ་ནས་ཀུན་སྤོང་དུ་ཕེབས་པར་བ་སྡེ་སྣོད་འཛིན་པ་རྒན་གྲས་ཀུན་བཀའ་བགྲོས་ཏེ་ཐམས་ཅད་མཁྱེན་པ་དགེ་འདུན་གྲུབ་པ་འཕྲིན་ལས་ནམ་མཁའ་ལྟར་རྒྱས་པའི་སྐབས་ཡིན་པས་རྒྱལ་བ་གཉིས་པའི་རྒྱལ་ཚབ་ཏུ་དགའ་ལྡན་གསེར་ཁྲིར་གདན་དྲངས་པ་ཞལ་འཆམ་པ་ལྟར་ཞུས་ཀྱང༌། ཁོ་བོ་གདན་ས་བཀྲ་ཤིས་ལྷུན་པོ་དགྲ་ས་ཡོད་པ་འདི་ཁ་འཛིན་སྐྱོང་སྤེལ་གསུམ་གྱིས་དགེ་ལྡན་ལུགས་བཟང་ལ་སྨོན་རེ་ལགས་པས། མཁས་གྲུབ་ཆོས་རྗེའི་གཅུང་པོ་བ་སོ་ཆོས་ཀྱི་རྒྱལ་མཚན་ཁོང་ལུང་རྟོགས་ཀྱི་ཡོན་ཏན་བླ་ན་མཐོ་ཞིང་འཕྲིན་ལས་ཀྱི་འོད་སྣང་གང་སར་ཁྱབ་པས་དགའ་ལྡན་གསེར་ཁྲི་ལ་གདན་དྲོངས་ན་ཞེས་གསུངས་པ་ལྟར། ཆོས་རྗེ་འདི་ཉིད་ཤབ་སྟོད་ནས་ཐོག་མར་བཀྲ་ཤིས་ལྷུན་པོ་གདན་དྲངས། རྗེ་དགེ་འདུན་གྲུབ་པས་ཀྱང་གུས་ཕྱག་ལྷུར་མཛད་དེ་ཁྱོད་རྗེ་བླ་མའི་གདན་ས་བ་མངའ་གསོལ་ཟིན་པས་ཕྱག་ལན་གནང་མི་ཉན་པ་གསུངས། དེ་ནས་དགའ་ལྡན་དུ་ཕེབས་ཏེ་རབ་བྱུང་བརྒྱད་པའི་ཆུ་ལུག་ ༡༤༦༣ ལོར་དགའ་ལྡན་གསེར་ཁྲིར་ཞབས་སོར་འཁོད།
སྐལ་ལྡན་གྱི་གདུལ་བྱ་ཤིན་ཏུ་མང་པོར་རབ་བྱུང་དང་བསྙེན་རྫོགས་གནང༌། མདོ་སྔགས་ཀྱི་ཆོས་སྐོར་སྤྱི་དང་ལྷག་པར་བྱང་ཆུབ་ལམ་གྱི་རིམ་པའི་ཆོས་འཁོར་རྒྱ་ཆེར་བསྐོར། རྗེ་འདིའི་ལུང་རྟོགས་ཀྱི་ཡོན་ཏན་དང་རྗེ་བླ་མའི་སྙན་རྒྱུད་མན་ངག་གི་བྱིན་རླབས་ཀྱི་བཀའ་བབ་གཞན་ལས་ཆེ་བས། གནས་རྙིང་ཞབས་དྲུང་ཀུན་དགའ་བདེ་ལེགས་ལྟ་བུ་མཁས་པས་ཀྱང༌། ཁོ་བོ་གནས་རྙིང་བའི་རིགས་སུ་སྐྱེས་པའི་ང་རྒྱལ་མེད་ཀྱི་ཆོས་རྗེ་བ་སོ་བའི་སློབ་མ་ཡིན་སྙམ་པའི་ང་རྒྱལ་ཡོད། ཅེས་ཀྱང་གསུངས་སྐད། གསེར་ཁྲི་སྐྱོང་རིང་དགའ་ལྡན་གཙུག་ལག་ཁང་དུ་དྲི་གཙང་ཁང་གསར་བཏོད་དང་རིན་པོ་ཆེ་ལས་གྲུབ་པའི་རྒྱལ་བ་སེང་གེའི་ང་རོའི་སྐུ་བརྙན་བྱིན་རླབས་ཀྱི་ཚན་ཁ་འབར་བ། རྗེ་བླ་མ་ནས་གཡག་སྡེ་བ་བློ་གྲོས་ཆོས་སྐྱོང་བར་ཀྱི་གདན་ས་རྣམས་ཀྱི་སྐུ་འདྲ་ཡང་བཞེངས་ཏེ་བཞུགས་སུ་གསོལ་བ་སོགས། མདོར་ན་བཤད་སྒྲུབ་ལས་གསུམ་གྱི་སྒོ་ནས་འཇམ་མགོན་རྒྱལ་བ་གཉིས་པའི་བསྟན་པ་བླ་ནས་བླ་ན་བཏེགས། ལྷག་པར་འཇམ་དབྱངས་ཀྱི་ལུང་གིས་ཟིན་པའི་སློབ་མ་གྲུབ་ཆེན་ཆོས་རྡོ་རྗེ་དང༌། སྟོད་ལུང་བ་དཔལ་ལྡན་རྡོ་རྗེ། ཁམས་པ་རྡོ་རྗེ་དཔལ་གསུམ་ལ་དགེ་ལྡན་སྙན་རྒྱུད་ཀྱི་མན་ངག་ལྐོག་ཆོས་སུ་མཛད་པས་སྐུ་ཚེ་དེ་ཉིད་ལ་ཟུང་འཇུག་གི་གོ་འཕང་བསྙེས། བཀའ་ཆེན་ཡེ་ཤེས་རྒྱལ་མཚན་གྱིས། ལམ་རིམ་བླ་མ་བརྒྱུད་པའི་རྣམ་ཐར་ལས། འཇམ་མགོན་བླ་མའི་རྗེས་སུ་སློབ་པར་འདོད་པ་རྣམས་ལ་གདུལ་བྱ་རང་ངོས་ནས་ཉམས་ལེན་བྱུང་ཕྱིན་བསྟན་པ་འདི་ལ་འདི་ལྟ་བུའི་ཆོས་འགྲུབ་པའི་ཐབས་ཡོད་དོ་ཞེས་ཡིད་ཆེས་པའི་གནས་སུ་གྱུར་པ་ཡིན་པས་རྗེས་འཇུག་གདུལ་བྱ་རྣམས་ཀྱིས་ཚུལ་འདི་ངེས་པར་དུ་གོ་དགོས་པ་ཡིན་ནོ། །ཞེས་ཀྱང་གསུངས་སྣང༌། རྗེ་འདིས་དབེན་ས་སྙན་རྒྱུད་ཀྱི་དགའ་ལྡན་སྤྲུལ་པའི་གླེགས་བམ་གྲུབ་ཆེན་ཆོས་རྡོ་རྗེ་ལ་གནང༌། དེས་རྗེ་དབེན་ས་པ་བློ་བཟང་དོན་འགྲུབ་ལ་གནང་བ་ནས་རྒྱུད་པའི་མན་ངག་བཟང་པོ་འདི་ལ་བརྟེན་ནས་གྲུབ་པའི་གོ་འཕང་མཐོན་པོར་གཤེགས་པ་ཤིན་ཏུ་མང་པོ་བྱུང༌། གསུང་གི་ལེགས་བཤད་ཀྱང་དཔལ་དུས་ཀྱི་འཁོར་ལོའི་བསྐྱེད་རིམ་དང༌། དགེ་ལུགས་ཀྱི་ཐུན་མོང་མ་ཡིན་པའི་སྙན་རྒྱུད་ཡིག་ཆུང་ཉེར་གཅིག དབུ་མའི་ལྟ་ཁྲིད། གསང་འདུས་བསྐྱེད་རྫོགས་ཀྱི་དམར་ཁྲིད། འཇིགས་བྱེད་བསྐྱེད་རིམ་རྣམ་བཤད། རྫོགས་རིམ་རིམ་ལྔའི་ཁྲིད་སོགས་པོད་ཆེན་གཅིག་ཙམ་བཞུགས་སྣང་ཞིང༌། རྗེས་འཛིན་སློབ་མ་ཡང་གོང་དུ་བགྲངས་པ་ལྟར་ཟུང་འཇུག་བརྙེས་པའི་སློབ་མ་གསུམ། གནས་རྙིང་ཀུན་དགའ་བདེ་ལེགས། འབྲས་སྤུངས་འཇམ་དབྱངས་དགའ་བའི་བློ་གྲོས། སེ་ར་རྗེ་བཙུན་ཆོས་ཀྱི་རྒྱལ་མཚན། ཁྱུང་པོ་དགེ་འདུན་བཟང་པོ་སོགས་སྐྱེས་ཆེན་དམ་པ་ཤིན་ཏུ་མང་པོ་བྱོན།སྔ་ཕྱིར་ལོ་ངོ་བཅུ་གཅིག་རིང་གསེར་ཁྲི་བསྐྱངས་ཏེ་འགྲོ་དོན་རྒྱ་ཆེར་སྐྱོང་བཞིན་པའི་མུར་རླུང་གི་རྒྱུ་བ་ལོག་པའི་ལྟས་བྱུང་བ་དང༌།
དགུང་ལོ་དོན་གཉིས་པ་རབ་བྱུང་བརྒྱད་པའི་ཆུ་སྦྲུལ་ ༡༤༧༣ ལོར་ཆོས་རྗེ་བློ་གྲོས་བརྟན་པ་གསེར་ཁྲིར་བཀོད་དེ་རང་ཉིད་ཀུན་སྤངས་མཛདདེ། དགུན་དུས་སུ་མེ་ཏོག་གི་ཆར་འབབ་པ་སོགས་ཡ་མཚན་པའི་ལྟས་དུ་མ་བྱུང༌། གདུང་རྟེན་དངུལ་གྱི་མཆོད་སྡོང་དགའ་ལྡན་དུ་རྗེ་ཞ་ལུ་བའི་དངུལ་གདུང་གི་གཡས་ན་བཞུགས།འདིའི་སྐུ་ཕྲེང་གཉིས་པ་དབོན་པོ་ལྷ་སྐྱབས སྐུ་ཕྲེང་གསུམ་པ་ལི་ཡུལ་ཆོས་རྒྱལ། སྐུ་ཕྲེང་བཞི་པ་བ་སོ་ལྷ་དབང་ཆོས་ཀྱི་རྒྱལ་མཚན། སྐུ་ཕྲེང་ལྔ་པ་ངག་དབང་ཆོས་ཀྱི་དབང་ཕྱུག སྐུ་ཕྲེང་དྲུག་པ་ངག་དབང་དཀོན་མཆོག་ཉི་མ། སྐུ་ཕྲེང་བདུན་པ་བློ་བཟང་དཔལ་ལྡན་རྒྱལ་མཚན། སྐུ་ཕྲེང་བརྒྱད་པ་རྟ་ཚག་བློ་བཟང་བསྟན་པའི་མགོན་པོ། སྐུ་ཕྲེང་དགུ་པ་རྟ་ཚག་ངག་དབང་བློ་བཟང་བསྟན་པའི་རྒྱལ་མཚན། སྐུ་ཕྲེང་བཅུ་པ་རྟ་ཚག་ངག་དབང་དཔལ་ལྡན་ཆོས་ཀྱི་རྒྱལ་མཚན། སྐུ་ཕྲེང་བཅུ་གཅིག་པ་རྟ་ཚག་ངག་དབང་སྐལ་བཟང་བསྟན་པའི་སྒྲོན་མེ། སྐུ་ཕྲེང་བཅུ་གཉིས་པ་རྟ་ཚག་བློ་བཟང་ཐུབ་བསྟན་འཇིགས་མེད་རྒྱལ་མཚན། སྐུ་ཕྲེང་བཅུ་གསུམ་པ་རྟ་ཚག་བསྟན་འཛིན་ཆོས་ཀྱི་རྒྱལ་མཚན་ད་ལྟར་བཀྲ་ཤིས་སྒོ་མང་གྲྭ་ཚང་དུ་ཐུགས་གཉེར་གནང་བཞིན་འཚོ་ཞིང་བཞུགས་པ་འདི་ཉིད་དོ། །
Category:མི་སྣ།